Polisiewoordvoerder spring in as ‘ambassadeur’ | Netwerk24
Polisiewoordvoerder spring in as ‘ambassadeur’
Deur Carina Roux 09 Oktober 2019 06:02
Kapt. FC van Wyk beman die SA ambassade se stalletjie in Japan.FOTO: Facebook
Hy praat gereeld namens die polisie as woordvoerder, maar onlangs het kapt. FC van Wyk, ’n inwoner van Kuilsrivier ingespring en sy lyf ‘‘ambassadeur’’ vir Suid-Afrika in Japan gehou.
Van Wyk en sy seun, Matthew (19), was in Japan om die Springbokke se wêreldbeker-openingswedstryd op 21 September teen die All Blacks by te woon.
Hy vertel hulle was op pad na die stadium in Yokohama toe hulle stalletjies verteenwoordigend van verskeie lande se ambassades raakgeloop het. Al die stallletjies behalwe Suid-Afrika s’n was beman gewees.
Van Wyk sê daar was nog ander toeriste en verbygangers en toe van hulle begin spot oor die leë stalletjie en een opmerk, “What could you expect of South Africa?” het hy dadelik besluit hy moet iets doen.
Hy en Matthew het toe ingeval en self begin om die land te bemark. Hy het die besoekers vertel van Suid-Afrikaanse gasvryheid en gesê hulle moet die mense kom ontmoet. “Ek het vertel van ons skoon strande en dat ek in Kuilsrivier woon wat op die drumpel van Stellenbosch se wynlande is, waar van die beste wyne geproe kan word.”
Van Wyk sê sy “Engelse engel” was gelukkig saam met hom daar die dag. Hy het heelwat uitgebrei oor die kos – van die Kaaps-Maleise kerries tot die “great gatsbies’’ en selfs die smileys (skaapkop). Hier kon Matthew ook help vertel aangesien hy ’n student in kulinêre studies is.
Daar was darem pamflette om uit te deel en Van Wyk sê hy het so tussendeur vinnig deurgeblaai en gekyk wat hy nog alles kan vertel. “Ek het heelwat vertel oor Kaapstad – van die naglewe tot die berg, wat een van die wêreldwonders is en die kabelkarretjie.” Pa en seun was so 35 minute ‘‘aan diens” en ongelukkig was daar teen die tyd wat hul moes gaan nog steeds geen verteenwoordiger in sig nie. Van Wyk sê hy hoop darem hy kon ’n paar mense oortuig om dalk eendag self te kom kyk hoe lyk dit in Suid-Afrika. Hy en sy seun was maar bietjie meer as ’n week in Japan, en kon benewens die Bokke se wedstryd ook die wedstryd tussen Japan en Rusland gaan kyk.